Simona Halep va reveni în circuitul feminin la turneul de la Miami, dar ecourile cazului ei de dopaj nu s-au stins.
Ion Țiriac, care a fost unul dintre mentorii ei, a spus că ar dori ca Simona să ie pielea de pe producătorul suplimentului contaminat, care i-a adus suspendarea.
"Să vedem ce se întâmplă în viitor cu procesul intentat companiei producătoare. Ce va face Halep și cine o va sfătui din punct de vedere legal... La fel, ce se întâmplă cu echipa ei, cu fabricantul produsului (n.r. de la care Simona a cerut 10 milioane de dolari).
L-a dat în judecată pe fabricant în Statele Unite, nu în România sau la Cioflingeni sau în Congo. Trebuia să-l dea pentru 100-200 de milioane, nu pentru zece milioane. Mizilic așa, zece milioane?!", a spus omul de afaceri, la gsp.ro.
Țiriac a dat-o ca exemplu pe Eugenie Bouchard. Fosta finalistă de la Wimbledon a alunecat pe podeaua udă din vestiarele de la US Open și a dat în judecată Federația Americană, într-un proces care a durat doi ani și jumătate.
"Stăteam pe jos, șocată de ce mi s-a întâmplat", a declarat despre incident canadianca. Cele două părți au căzut la o înțelegere, iar Țiriac spune că jucătoarea - între timp complet dispărută din elita tenisului - ar fi primit 10 milioane de dolari despăgubiri.
"Zece milioane a luat fătuca aia canadiancă, care a căzut în vestiar la US Open. Nu mai joacă acuma, face modă. A căzut acolo, s-a lovit puțin, iar Federația Americană i-a dat zece milioane ca să nu-i dea în judecată!".
Întrebat cât de mari trebuia să fie despăgubirile, Țiriac a avut o singură reacție: "Trebuia să le ceară mai mulți bani, vai de mine și de mine!".